Die IKR-trofee (nou die wêreldbekerkwalifisering) het in 1979 as die eerste wêreldbekerkwalifisering vir die IKR se geassosieerde lede begin. Bermuda het dié jaar die halfeindstryd gehaal en in 1982 het hulle tot die eindstryd deurgedring, maar teen Zimbabwe verloor. Vervolgens het hulle nie vir die Krieketwêreldbeker 1983 gekwalifiseer nie, aangesien aan dié toernooi net een geassosieerde lid kon deelneem. Vir die IKR-trofee 2005 is die aantal geassosieerde lede tot ses verhoog. Nadat hulle die halfeindstryd bereik het, het Bermuda vir die Krieketwêreldbeker 2007 gekwalifiseer en sodoende die kleinste land in terme van beide bevolking en oppervlakte geword wat daarin geslaag het. Hulle het ook tot in 2009 EDI- en T20I-status geniet. Bermuda het tydens die Krieketwêreldbeker en hul aansluitende EDI-reekse egter swak vertoon, en na die 2009-wêreldbekerkwalifisering is hulle na die 2011-wêreldkrieketliga se afdeling twee afgegradeer. Sedertdien het hulle drie verdere afdelings geval.